El Palau de la Marquesa i l’Ermita de Sant Roc poden visitar-se de manera virtual gràcies a l‘Ajuntament de Carcaixent i la Mancomunitat de la Ribera Alta
07 de novembre de 2022

Carcaixent

La Mancomunitat de la Ribera Alta i l’Ajuntament de Carcaixent presenten la Visita Virtual del Palau de la Marquesa i de l’Ermita de Sant Roc, dos dels edificis més importants del patrimoni arquitectònic municipal. A través d’esta ferramenta virtual es podrà fer un recorregut pel Palau i per la seua història, coneixent les peces més significatives i posant en valor la seua decoració interior. En el cas de l’Ermita, a banda del recorregut virtual interior, es presentarà una impressió en 3D obtinguda a través de la tècnica de fotogrametria.

El procés ha requerit la digitalització física i la catalogació dels elements singulars que contenen estos edificis, com per exemple els panells ceràmics o el pedestal de l’època romana de Ternils que es troben al Palau. Com a novetat, la visita virtual al Palau compta amb una narració per explicar les diferents estances amb la veu de David Vidal.

El treball tècnic ha estat dut a terme per la Mancomunitat de la Ribera Alta, que compta amb un departament de Patrimoni que ja ha digitalitzat altres edificis, museus i rutes naturals de la comarca. Els seus resultats poden vore’s a la web “www.riberana.es”. La iniciativa s’emmarca dins el catàleg digital del patrimoni de la comarca i és el resultat de la participació de la Mancomunitat de la Ribera Alta al projecte Interreg Europe CD-ETA per a difusió del patrimoni i la seua preservació digital.

El Palau de la Marquesa de Montortal, conegut popularment com a “Palau de la Marqueseta” és un edifici del segle XVIII amb una gran reforma estructural i decorativa al segle XIX. Actualment acull diverses dependències municipals. El nom popular fa referència a Maria Antonia Talens Mezquita, heroïna local que va intervindre davant els francesos durant la Guerra de la Independència per a evitar que represaliara a la població local. La casa noble destaca per la seua decoració ceràmica i pictòrica i la cuina neoclàssica valenciana. Uns altres elements singulars que també poden apreciar-se a la visita són el plafó ceràmic del martiri de Sant Llorenç de la família Carreres, ubicat en la planta baixa o el “Fumoir”, una peculiar habitació interior amb grans pintures murals. La visita virtual està composada per 12 panoràmiques foto-esfèriques composades per més de 1.000 fotografies, el que dona com a resultat imatges d’alta resolució i nitidesa.

Les dues entitats també han col·laborat en la digitalització en 3D de l’ermita de Sant Roc de Ternils, del segle XIII. Es tracta de la primera de les ermites que la Mancomunitat incorporarà a la sèrie “Les ermites de la Ribera Alta”, amb una futura exposició amb impressions en 3D i models virtuals. L’ermita de Sant Roc de Ternils compta amb una visita exterior i interior en 360 graus, i punts d’informació en 3 idiomes.

Paco Salom, alcalde de Carcaixent, agraeix la col·laboració entre les dues entitats i destaca l’ús de les noves tecnologies i tot el que aquestes poden oferir a les dos vessants del projecte, el caràcter cultural-patrimonial i el caràcter turístic.

Txema Pelàez, president de la Mancomunitat de la Ribera Alta, afirma que les dos entitats continuaran amb noves actuacions de digitalització com a mostra del compromís que tenim en la defensa i promoció del patrimoni. El treball ha estat possible gràcies al protocol marc signat per La Mancomunitat de la Ribera Alta i l’Ajuntament de Carcaixent al maig de 2021 amb l’objectiu d’enfortir la capacitat de treball.

Pasqual Boqueta, regidor de Cultura, explica que esta digitalització és un pas més en la posada en valor del nostre patrimoni cultural, que ha estat l’emblema d’esta legislatura i destaca el treball que s’està fent a l’Ermita, que ens porta a les nostres arrels per ser la primera parròquia cristiana del terme. Declarat BIC, és un dels edificis més singulars de tota la Ribera, ja que conserva l’estructura primitiva. Ara a més a més s’estan recuperant les pintures murals gòtiques de l’interior (segles XIV-XV), unes pintures úniques, d’un gran valor històric i artístic que en finalitzar el procés tècnic, s’afegiran també a la visita virtual.

Els dos espais poden visitar-se de manera telemàtica a través de la web de Riberana.es i els següents enllaços:

Visita virtual Palau de la Marquesa: https://bit.ly/Visita\_Palau\_Carcaixent 

Visita virtual Ermita de Sant Roc de Ternils: https://bit.ly/Visita\_ermita\_Ternils